শানশি
শানশি (চীনা: 山西; ফিনিন: Shānxī) গণপ্রজাতন্ত্রী চীনের একটি প্রদেশ। এটি দেশটির উত্তরভাগে অবস্থিত। আদিতে বসন্ত ও শরৎ পর্বে এখানে চিন নামক একটি রাজ্যের অবস্থান ছিল, তাই শানশি রাজ্যের একাক্ষরবিশিষ্ট সংক্ষিপ্ত রূপটি হল "晋" (ফিনিন: Jìn)। "শানশি" শব্দটির অর্থ "পর্বতের পশ্চিমে"। প্রদেশটি থাইহাং পর্বতশ্রেণীর পশ্চিমে অবস্থিত বলে এই নামকরণ করা হয়েছে। শানশি প্রদেশের পূর্বে রয়েছে হপেই প্রদেশ, দক্ষিণে হনান প্রদেশ, পশ্চিমে শাআনশি প্রদেশ, এবং উত্তরে অন্তর্দেশীয় মঙ্গোলিয়া স্বায়ত্বশাসিত অঞ্চল। প্রদেশটি মূলত কিছু পর্বতশ্রেণীবেষ্টিত একটি মালভূমির উপর অবস্থিত। প্রদেশের রাজধানী শহরের নাম থাইউয়েন।